Коми Республикаын заводитчис «Гижсьы спортшколаӧ» акция

Кӧч тӧлысь чӧж став муниципалитетса спорт учреждениеын нуӧдасны Восьса ӧдзӧс лунъяс. Школаса велӧдчысьяслы нуӧдасны спортшколаясын да секцияясын тӧдмасян экскурсияяс.

Акциялӧн шӧр могыс – кыскыны челядьӧс спорт секцияясӧ да дзоньвидза оласногӧ. Котыртысьяслӧн – Коми Республикаса спорт да мортӧс ёнмӧдан агентство, Коми Республикаса велӧдан министерство да муниципальнӧй районъясса администрацияяс — шуӧм серти акцияыс кӧсйӧ лоны колян вояс дорысь ёна паськыдджыкӧн.

Медся тӧдчана лунӧн лоӧ кӧч тӧлысь 20 лун. Тайӧ лунӧ Сыктывкарын республиканскӧй стадионын петкӧдласны асьнысӧ спорт нырвизя юркарса учреждениеяс да организацияяс, а сідзжӧ мыччӧдласны ассьыныс кужӧмлунъяссӧ уна сикас спортшколаясса да спорт нырвизьясса быдтасъяс, та бӧрын став кӧсйысьыс вермасны видлыны асьнысӧ кажитчана спортын да гижсьыны секцияӧ.

Локтан акция йылысь сёрнитігӧн Коми Республикаса Юралысьӧс вежысь Виталий Стаханов тшӧктіс Спорт да мортӧс ёнмӧдан агентствоса юрнуӧдысь Николай Гордеевлы кыдз позьӧ паськыдджыка висьтавны тайӧ бала йылысь. В. Стаханов сідзжӧ тшӧктіс медся колана спорт секцияяс серти нуӧдны мониторинг.

«Миянлы колӧ гӧгӧрвоны, кытчӧ быть-мамыс медводз кӧсйӧны сетны ассьыныс челядьсӧ, кутшӧм секцияяс колӧ содтӧд восьтыны, гашкӧ, мыйкӧ веськӧдны мӧд туйвизьӧ. Тайӧ отсалас миянлы водзӧ вылӧ колана ногӧн дасьтыны тренеръясӧс. Та вӧсна акция кывкӧртӧдъяс подув вылын миянлы колӧ тӧдны серпассӧ став республика пасьта», - пасйис Виталий Стаханов.

Акция нуӧдӧм кузя мониторинглысь кывкӧртӧдъяссӧ тшӧктӧма йӧзӧдны Коми Республикаса спорт да мортӧс ёнмӧдан агентстволы 2012 вося йирым тӧлысь 1 лун кежлӧ.

\*\*\* «Гижсьы спортшколаӧ» акция мунӧ Коми Республикаын витӧдысь нин. Быд во муниципальнӧй юкӧнъясын восьса ӧдзӧс лунъяс вылӧ волӧны 60 000 мортӧдз 5 арӧссянь 60 арӧсӧдз, на лыдысь секцияясӧ гижсьӧны 23000 мортӧдз.